Η οδηγία, που είναι γνωστή ως οδηγία για τις μητρικές και θυγατρικές επιχειρήσεις, αποσκοπεί στην απαλλαγή των μερισμάτων και των άλλων κερδών που διανέμονται από τις θυγατρικές εταιρείες στις μητρικές από την παρακράτηση φόρου και στην κατάργηση της διπλής φορολογίας αυτών των εισοδημάτων σε επίπεδο μητρικής εταιρείας. Το κοινό αυτό σύστημα έχει σχεδιαστεί για τη διευκόλυνση των συνενώσεων εταιρειών ανά την Ευρωπαϊκή Ένωση (ΕΕ), προκειμένου να διασφαλιστεί η αποτελεσματική λειτουργία της εσωτερικής αγοράς. Είδη εταιρειών που επηρεάζονται Τα είδη εταιρειών που επηρεάζονται είναι οι ανώνυμες εταιρείες, οι εταιρείες περιορισμένης ευθύνης, ορισμένοι συνεταιρισμοί, οι αλληλασφαλιστικές εταιρείες, τα ταμιευτήρια, τα ταμεία, οι ευρωπαϊκές εταιρείες και οι ευρωπαϊκές συνεταιριστικές εταιρείες. Οι εταιρείες αυτές δεν πρέπει να έχουν τη φορολογική έδρα τους εκτός της ΕΕ και υπόκεινται στον φόρο εταιρειών χωρίς δυνατότητα επιλογής και απαλλαγής. Η ιδιότητα της μητρικής εταιρείας αναγνωρίζεται σε εταιρεία κράτους μέλους της ΕΕ που συμμετέχει κατά 10 % τουλάχιστον στο κεφάλαιο εταιρείας από άλλο κράτος μέλος. Λήψη κερδών Μια μητρική εταιρεία ή μια μόνιμη εγκατάσταση έχει τη δυνατότητα να λαμβάνει κέρδη, ακόμα και εκτός της περιόδου εκκαθάρισης. Στην περίπτωση αυτή, το κράτος μέλος όπου βρίσκεται η μητρική εταιρεία ή η μόνιμη εγκατάσταση δεν θα πρέπει να φορολογεί τα κέρδη ή θα πρέπει να τα φορολογεί επιτρέποντας όμως παράλληλα στη μητρική και στη μόνιμη εγκατάσταση να αφαιρούν από τον οφειλόμενο φόρο το τμήμα του εταιρικού φόρου που αναλογεί στα κέρδη αυτά και έχει καταβληθεί από τη θυγατρική και κάθε θυγατρική μεταγενέστερων επιπέδων. Σε μια προσπάθεια αποτροπής του προγραμματισμού από τις διασυνοριακές εταιρείες των πληρωμών τους εντός του ομίλου έτσι ώστε να επωφεληθούν από τη διπλή μη φορολόγηση, το κράτος μέλος όπου βρίσκεται η μητρική εταιρεία ή η μόνιμη εγκατάσταση οφείλει να φορολογεί τα ληφθέντα κέρδη, στον βαθμό που τα κέρδη αυτά εκπίπτουν από τον φόρο της θυγατρικής. Τα κράτη μέλη διατηρούν τη δυνατότητα να ορίζουν ότι τυχόν επιβαρύνσεις, λόγω συμμετοχών, ή απώλειες κεφαλαίων, λόγω διανομής κερδών από τη θυγατρική εταιρεία, δεν εκπίπτουν από τα φορολογητέα κέρδη της μητρικής εταιρείας. Τα κέρδη που διανέμονται από μια θυγατρική στη μητρική της εταιρεία απαλλάσσονται από την παρακράτηση φόρου στην πηγή. Παρομοίως, το κράτος μέλος του οποίου το δίκαιο διέπει τη μητρική εταιρεία δεν δικαιούται να παρακρατεί στην πηγή φόρο επί των κερδών τα οποία λαμβάνει η εταιρεία από τη θυγατρική της. Ωστόσο, ο κανόνας αυτός δεν αφορά την προκαταβολή ή την προπληρωμή του φόρου εταιρειών στο κράτος μέλος στο οποίο εδρεύει η θυγατρική, η οποία πραγματοποιείται σε συνδυασμό με τη διανομή κερδών στη μητρική εταιρεία. Κανόνας ενάντια στις καταχρήσεις Η τροποποιητική οδηγία (ΕΕ) 2015/121 ενσωματώνει κανόνες ενάντια στις καταχρήσεις στο πλαίσιο της οδηγίας 2011/96/ΕΕ για την αποφυγή κακής χρήσης των κανόνων αυτών μέσω της φοροδιαφυγής, της φορολογικής απάτης ή καταχρηστικών πρακτικών. Είναι σχεδιασμένοι έτσι, ώστε να εξυπηρετούν ειδικά την αντιμετώπιση μιας ρύθμισης ή μιας σειράς από ρυθμίσεις που δεν είναι γνήσιες, που δεν αντικατοπτρίζουν δηλαδή την οικονομική πραγματικότητα.